CELEX: 32022D0899
Language: lv
Date: 2022-06-08 00:00:00
Title: Komisijas Īstenošanas lēmums (ES) 2022/899 (2022. gada 8. jūnijs) par Indonēzijas normatīvā regulējuma, ko piemēro centrālajiem darījumu partneriem, līdzvērtību Eiropas Parlamenta un Padomes Regulas (ES) Nr. 648/2012 prasībām attiecībā uz Indonēzijas Finanšu pakalpojumu iestādes (Otoritas Jasa Keuangan) uzraudzībā esošajiem centrālajiem darījumu partneriem (Dokuments attiecas uz EEZ)

9.6.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 156/53
               
            
         KOMISIJAS ĪSTENOŠANAS LĒMUMS (ES) 2022/899
         (2022. gada 8. jūnijs)
         par Indonēzijas normatīvā regulējuma, ko piemēro centrālajiem darījumu partneriem, līdzvērtību Eiropas Parlamenta un Padomes Regulas (ES) Nr. 648/2012 prasībām attiecībā uz Indonēzijas Finanšu pakalpojumu iestādes (Otoritas Jasa Keuangan) uzraudzībā esošajiem centrālajiem darījumu partneriem
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 648/2012 (2012. gada 4. jūlijs) par ārpusbiržas atvasinātajiem instrumentiem, centrālajiem darījumu partneriem un darījumu reģistriem (1) un jo īpaši tās 25. panta 6. punktu,
         tā kā:
         
                     (1)
                  
                  
                     Regulas (ES) Nr. 648/2012 25. pantā izklāstītās procedūras par tādu centrālo darījumu partneru (“CCP”) atzīšanu, kas ir iedibināti trešās valstīs, nolūks ir dot CCP, kuri ir iedibināti un atļauju ir saņēmuši trešās valstīs, kur regulatīvie standarti ir līdzvērtīgi minētajā regulā noteiktajiem standartiem, iespēju sniegt tīrvērtes pakalpojumus Savienībā iedibinātiem tīrvērtes dalībniekiem vai tirdzniecības vietām. Tādējādi tajā paredzētā atzīšanas procedūra un lēmums par līdzvērtību palīdz sasniegt Regulas (ES) Nr. 648/2012 galveno mērķi – samazināt sistēmisko risku, paplašinot tādu drošu un stabilu CCP izmantošanu, kas veic ārpusbiržas atvasināto instrumentu līgumu tīrvērti, tai skaitā arī tad, ja šādi CCP ir iedibināti un darbības atļauju ir saņēmuši kādā trešā valstī.
                  
               
                     (2)
                  
                  
                     Lai trešās valsts tiesisko regulējumu varētu uzskatīt par līdzvērtīgu Savienības tiesiskajam regulējumam attiecībā uz CCP, piemērojamā tiesiskā un uzraudzības regulējuma sasniegtajam rezultātam pēc būtības vajadzētu būt līdzvērtīgam Savienības prasībām attiecībā uz regulatīvajiem mērķiem, kurus ar to ir paredzēts sasniegt. Tādēļ šādas līdzvērtības novērtēšanas mērķis ir pārliecināties, vai attiecīgās trešās valsts tiesiskais un uzraudzības regulējums nodrošina, ka CCP, kuri ir iedibināti un atļauju ir saņēmuši šajā trešā valstī, tīrvērtes dalībniekiem un tirdzniecības vietām, kuras ir iedibinātas Savienībā, nerada lielāku risku, nekā minētajiem tīrvērtes dalībniekiem un tirdzniecības vietām radītu CCP, kas atļauju saņēmuši Savienībā, un līdz ar to arī nerada Savienībā nepieļaujama līmeņa sistēmisko risku. Tāpēc būtu jāņem vērā tas, ka ievērojami mazāki objektīvie riski piemīt tīrvērtes darbībai, ko veic finanšu tirgos, kuri ir mazāki par Savienības finanšu tirgu.
                  
               
                     (3)
                  
                  
                     Novērtējums par to, vai Indonēzijas tiesiskais un uzraudzības regulējums ir līdzvērtīgs Savienības tiesiskajam un uzraudzības regulējumam, būtu jābalsta ne tikai uz salīdzinošu analīzi par juridiski saistošajām prasībām, kas piemērojamas Indonēzijas Finanšu pakalpojumu iestādes (Otoritas Jasa Keuangan, “OJK”) uzraudzībā esošajiem centrālajiem darījumu partneriem Indonēzijā, bet arī uz minēto prasību sasniegto rezultātu novērtējumu. Komisijai būtu arī, ņemot vērā tā finanšu tirgus lielumu, kurā darbojas CCP Indonēzijā, jānovērtē minēto prasību piemērotība nolūkā mazināt riskus, kuriem var būt pakļauti tīrvērtes dalībnieki un tirdzniecības vietas, kas ir iedibinātas Savienībā. Lai panāktu līdzvērtīgu riska mazināšanas iznākumu, ir nepieciešamas stingrākas riska mazināšanas prasības attiecībā uz CCP, kas veic darbības lielākos finanšu tirgos, kuru riska līmenis ir augstāks, nekā attiecībā uz CCP, kas darbojas mazākos finanšu tirgos ar zemāku riska līmeni.
                  
               
                     (4)
                  
                  
                     Šis lēmums attiecas tikai uz OJK uzraudzībā esošo CCP juridisko un uzraudzības regulējuma līdzvērtību, nevis uz tiesisko un uzraudzības regulējumu, ko piemēro CCP, kuri sniedz tīrvērtes pakalpojumus preču tirgū un kurus regulē un uzrauga Regulētā tirgū tirgotu preču nākotnes līgumu tirdzniecības regulatīvā aģentūra (Badan Pengawas Perdagangan Berjangka Komoditi, “Bappebti”), kas darbojas Indonēzijas Republikas Tirdzniecības ministrijas pakļautībā (Kementerian Perdagangan Republik Indonesia), vai CCP, ko pārvalda un uzrauga Indonēzijas Banka (Bank Indonesia).
                  
               
                     (5)
                  
                  
                     Regulas (ES) Nr. 648/2012 25. panta 6. punkta a), b) un c) apakšpunktā ir noteikti trīs nosacījumi, kas jāizpilda, lai noteiktu, ka trešās valsts tiesiskais un uzraudzības regulējums attiecībā uz CCP, kas atļauju saņēmuši šajā trešā valstī, ir līdzvērtīgs minētajā regulā izklāstītajam regulējumam.
                  
               
                     (6)
                  
                  
                     Saskaņā ar Regulas (ES) Nr. 648/2012 25. panta 6. punkta a) apakšpunktu trešā valstī atļauju saņēmušajiem CCP ir jāizpilda juridiski saistošas prasības, kuras ir līdzvērtīgas minētās regulas IV sadaļā noteiktajām prasībām.
                  
               
                     (7)
                  
                  
                     Juridiski saistošās prasības, kas piemērojamas Indonēzijā atļauju saņēmušiem CCP, kuri ir OJK uzraudzībā, ir noteiktas Indonēzijas Republikas 1995. gada Likumā Nr. 8 par kapitāla tirgu (Undang-Undang Republik Indonesia Nomor 8 Tahun 1995 tentang Pasar Modal, “Kapitāla tirgus likums”) (2), OJK noteikumos Nr. 3/POJK.04/2021 par darbību organizēšanu kapitāla tirgū (Peraturan OJK Nomor 3/POJK.04/2021 tentang Penyelenggaraan Kegiatan di Bidang Pasar Modal) (3) un OJK noteikumos Nr. 22/POJK.04/2019 par vērtspapīru darījumiem (Peraturan OJK Nomor 22/POJK.04/2019 tentang Transaksi Efek) (4) (turpmāk kopā “primārie noteikumi”). Ar OJK noteikumiem Nr. 22/POJK.04/2019 ir ieviesti starptautiskie standarti, kas izklāstīti Finanšu tirgus infrastruktūras principos (Principles for financial market infrastructures, “PFMI”), kurus 2012. gada aprīlī pieņēma Maksājumu un tirgus infrastruktūras komiteja un Starptautiskā Vērtspapīru komisiju organizācija (5).
                  
               
                     (8)
                  
                  
                     
                        CCP jābūt saņēmušam atļauju no OJK. Lai CCP saņemtu atļauju sniegt tīrvērtes pakalpojumus, tiem ir jāatbilst primārajos noteikumos noteiktajām prasībām. Šādas prasības papildina CCP iekšējie noteikumi un procedūras, kas nodrošina atbilstību visiem attiecīgajiem PFMI standartiem.
                  
               
                     (9)
                  
                  
                     Tādēļ juridiski saistošajām prasībām, kas piemērojamas CCP, kuri atļauju saņēmuši Indonēzijā un kurus uzrauga OJK, ir divu līmeņu struktūra. Pirmo līmeni veido primārie noteikumi, kas nosaka pamatpienākumus, kuri CCP ir jāizpilda, lai saņemtu atļauju sniegt tīrvērtes pakalpojumus Indonēzijā. Otro līmeni veido CCP iekšējie noteikumi un procedūras, kas tam kā pašregulējošai organizācijai ir jāpieņem kā CCP noteikumi.
                  
               
                     (10)
                  
                  
                     Indonēzijas finanšu tirgus ir ievērojami mazāks nekā Savienības finanšu tirgus. Tāpēc dalība tādos CCP, kas atļauju saņēmuši Indonēzijā, pakļauj tīrvērtes dalībniekus un tirdzniecības vietas, kas ir iedibinātas Savienībā, daudz mazākiem riskiem nekā to dalība tādos CCP, kuri atļauju saņēmuši Savienībā. Primārie noteikumi, kuri piemērojami Indonēzijā atļauju saņēmušiem CCP un kurus papildina to iekšējie noteikumi un procedūras, kas paredz atbilstību PFMI, pienācīgi mazina riska līmeni, kas ir zemāks nekā tas, kuram var būt pakļauti tīrvērtes dalībnieki un tirdzniecības vietas, kas ir iedibinātas Savienībā, un tāpēc var uzskatīt, ka tie nodrošina riska mazināšanas rezultātu, kas ir līdzvērtīgs Regulā (ES) Nr. 648/2012 paredzētajam.
                  
               
                     (11)
                  
                  
                     Komisija secina, ka Indonēzijas tiesiskais un uzraudzības regulējums nodrošina to, ka Indonēzijā atļauju saņēmušie CCP, ko uzrauga OJK, atbilst juridiski saistošām prasībām, kas ir līdzvērtīgas Regulas (ES) Nr. 648/2012 IV sadaļā noteiktajām prasībām.
                  
               
                     (12)
                  
                  
                     Regulas (ES) Nr. 648/2012 25. panta 6. punkta b) apakšpunktā ir noteikts, ka tiesiskais un uzraudzības regulējums attiecībā uz CCP, kas atļauju saņēmuši trešā valstī, nodrošina, ka CCP pastāvīgi tiek piemērota efektīva uzraudzība un prasību izpilde.
                  
               
                     (13)
                  
                  
                     
                        OJK kā CCP uzraudzības iestāde uzrauga CCP Indonēzijā, lai pastāvīgi nodrošinātu atbilstību primārajiem noteikumiem un CCP iekšējiem noteikumiem un procedūrām. Ikdienas uzraudzību regulāri veic OJK saskaņā ar Indonēzijas Republikas 2011. gada Likumu Nr. 21 par Finanšu pakalpojumu iestādi (Undang-Undang Republik Indonesia Nomor 21 Tahun 2011 tentang Otoritas Jasa Keuangan, “OJK likums”) (6) nolūkā identificēt, novērtēt, noteikt prioritātes un mazināt riskus. OJK var veikt izmeklēšanu par iespējamiem pārkāpumiem, kā minēts OJK likuma XI nodaļā. OJK ir visaptverošas pilnvaras nodrošināt atbilstību, un tā var anulēt darījumdarbības licenci un iekšējo noteikumu un procedūru apstiprinājumu, izdot nosacījumus, prasības vai norādījumus un piemērot sankcijas CCP.
                  
               
                     (14)
                  
                  
                     Komisija secina, ka tiesiskais un uzraudzības regulējums attiecībā uz CCP, kas saņēmuši atļauju Indonēzijā, nodrošina pastāvīgu efektīvu uzraudzību un izpildi.
                  
               
                     (15)
                  
                  
                     Saskaņā ar Regulas (ES) Nr. 648/2012 25. panta 6. punkta c) apakšpunktu trešās valsts tiesiskajam regulējumam ir jānodrošina efektīva līdzvērtīga sistēma tādu CCP atzīšanai, kas saņēmuši atļauju saskaņā ar trešo valstu tiesisko regulējumu (“trešo valstu CCP”).
                  
               
                     (16)
                  
                  
                     Trešo valstu CCP, kas vēlas piedāvāt centralizētus tīrvērtes pakalpojumus Indonēzijā, saskaņā ar Kapitāla tirgus likuma 13. panta 1. punktu ir jāiesniedz pieteikums OJK par CCP darījumdarbības licences saņemšanu. Tādējādi CCP, kas nav Indonēzijas CCP, un Indonēzijas CCP var sniegt tīrvērtes pakalpojumus Indonēzijas kapitāla tirgū bez diskriminācijas. Tiem jāatbilst tādām pašām prasībām kā Indonēzijas CCP, tostarp jānodrošina atbilstība PFMI. Sadarbības nolīgumu noslēgšana starp OJK un kompetentajām trešo valstu iestādēm, kas atbild par to CCP uzraudzību, kuri nav Indonēzijas CCP, ir paredzēta OJK likuma 47. un 48. pantā.
                  
               
                     (17)
                  
                  
                     Komisija secina, ka Indonēzijas tiesiskais regulējums paredz efektīvu līdzvērtīgu sistēmu trešo valstu CCP atzīšanai.
                  
               
                     (18)
                  
                  
                     Tāpēc Komisija uzskata, ka tiesiskais un uzraudzības regulējums, ko piemēro OJK uzraudzībā esošajiem CCP, atbilst Regulas (ES) Nr. 648/2012 25. panta 6. punkta nosacījumiem. Līdz ar to minētais tiesiskais un uzraudzības regulējums būtu jāuzskata par līdzvērtīgiem minētajā regulā noteiktajām prasībām.
                  
               
                     (19)
                  
                  
                     Šis lēmums ir balstīts uz juridiski saistošajām prasībām, kas šā lēmuma pieņemšanas laikā ir piemērojamas OJK uzraudzībā esošajiem CCP. Komisija, cita starpā pamatojoties uz Eiropas Vērtspapīru un tirgu iestādes sniegto informāciju, kā noteikts Regulas (ES) Nr. 648/2012 25. panta 6.b punktā, turpinās regulāri uzraudzīt, kā attīstās tiesiskais un uzraudzības regulējums, kas ir piemērojams CCP Indonēzijā, un to nosacījumu izpildi, uz kā pamata ir pieņemts šis lēmums.
                  
               
                     (20)
                  
                  
                     Pamatojoties uz konstatējumiem, kas gūti regulārā vai īpašā pārskatīšanā, Komisija jebkurā brīdī var nolemt grozīt vai atcelt šo lēmumu, jo īpaši, ja norises ietekmē nosacījumus, uz kuru pamata ir pieņemts šis lēmums.
                  
               
                     (21)
                  
                  
                     Šajā lēmumā paredzētie pasākumi ir saskaņā ar Eiropas Vērtspapīru komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Regulas (ES) Nr. 648/2012 25. panta 6. punkta vajadzībām par līdzvērtīgu Regulā (ES) Nr. 648/2012 noteiktajām prasībām uzskata šādu Indonēzijas tiesisko un uzraudzības regulējumu, ko piemēro Indonēzijas Finanšu pakalpojumu iestādes (Otoritas Jasa Keuangan) uzraudzībā esošajiem centrālajiem darījumu partneriem:
            
                        a)
                     
                     
                        Indonēzijas Republikas 1995. gada Likums Nr. 8 par kapitāla tirgu;
                     
                  
                        b)
                     
                     
                        Indonēzijas Republikas 2011. gada Likums Nr. 21 par Finanšu pakalpojumu iestādi;
                     
                  
                        c)
                     
                     
                        
                           OJK noteikumi Nr. 22/POJK.04/2019 par vērtspapīru darījumiem;
                     
                  
                        d)
                     
                     
                        
                           OJK noteikumi Nr. 3/POJK.04/2021 par darbību organizēšanu kapitāla tirgū.
                     
                  
         
            2. pants
            Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
         
         
            Briselē, 2022. gada 8. jūnijā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 201, 27.7.2012., 1. lpp.
         
         
            (2)  Lembaran Negara Republik Indonesia Tahun 1995 Nomor 64, Tambahan LNRI Nomor 3608 (Indonēzijas Republikas 1995. gada Valsts Vēstnesis Nr. 64, Indonēzijas Republikas Valsts Vēstneša pielikums Nr. 3608).
         
            (3)  Lembaran Negara Republik Indonesia Tahun 2021 Nomor 71, Tambahan LNRI Nomor 6663 (Indonēzijas Republikas 2021. gada Valsts Vēstnesis Nr. 71, Indonēzijas Republikas Valsts Vēstneša pielikums Nr. 6663).
         
            (4)  Lembaran Negara Republik Indonesia Tahun 2019 Nomor 168, Tambahan LNRI Nomor 6387 (Indonēzijas Republikas 2019. gada Valsts Vēstnesis Nr. 168, Indonēzijas Republikas Valsts Vēstneša pielikums Nr. 6387).
         
            (5)  Maksājumu un tirgus infrastruktūru komiteja, 2012. gada 16. aprīļa dokuments Nr. 101.
         
            (6)  Lembaran Negara Republik Indonesia Tahun 2011 Nomor 111, Tambahan LNRI Nomor 5253 (Indonēzijas Republikas 2011. gada Valsts Vēstnesis Nr. 111, Indonēzijas Republikas Valsts Vēstneša pielikums Nr. 5253).